23. schôdza NR SR - 12.deň - B. popoludní
Dátum: 2024-12-11
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

14. Ďakujem pekne za slovo, vážený pán predsedajúci. Vážený pán minister, kolegyne, kolegovia, začnem takou nedávnou skúsenosťou. Videl som záznam z vyšetrovania jednej lúpeže. Jednalo sa o takmer 120-tisíc euro a dotyčný človek bol okradnutý podvodom. Potom ako táto vláda zmenila trestné právo, a ja to, prepáčte, nazvem, že demontovala spravodlivosť tejto krajine preto, aby mohla omilostiť svojich hriešnikov, tak dotyčný človek dostal od vyšetrovateľa vyrozumenie, že daný skutok, teda lúpež takmer 120-tisíc euro, už nie je trestným činom, ale len priestupkom. Hovorím to preto, pretože, pán minister, vy teraz naopak robíte taký pravý opak, že vy definujete trestný čin pre tých lekárov, ktorí sa opovážia počas mimoriadnej situácie nenastúpiť do svojich nemocníc, kde pracovali, a teda kriminalizujete ich. A ešte aby som bol možno presnejší, tak v zdravotníctve je to tak, a je to trend posledných rokov, pracujú najmä ženy. Najmä ženy sa rozhodli ísť touto zložitou, ťažkou cestou náročného štúdia, atestácií, špecializácie a mnohé ženy sú aj v pozíciách primáriek, naozaj vysokých odborníkov a odborníčiek na roly medicíny a práve mnohé z nich tiež dali výpovede a práve ich sa tá kriminalizácia bude tiež dotýkať. A myslím si, že je to hrubo za čiarou toho, ako by sme sa v slušnom štáte mali k sebe správať a nehovoriac o tom, že tento návrh prešiel aj cez vládu a nedá mi povedať, že je to naozaj taký darček Roberta Fica tým zdravotníkom, ktorí mu zachránili jeho vlastný život. Áno, Robert Fico, súhlasím s tým, by mal teraz stáť po vašom boku a viesť tie rokovania. A nielen on, mal by si tam, samozrejme, zobrať k sebe ministra financií pána Kamenického a mali by ste spoločne hľadať, a teraz naozaj je to smietka v tom rozpočte, nejakých 20 mil. na to, aby ste jeden z bodov memoranda vrátili, tak ako bolo dohodnuté, a áno, jedná sa o tie platy. A chcel by som teraz len povedať, že koho sa viac-menej tá, alebo čiastočne zmrazená valorizácia na budúci rok má dotknúť. Sú to lekári a zubári. Keď si to rozoberieme na drobné, tak všetci veľmi dobre vieme, že drvivá väčšina tých lekárov, ktorí aj teraz sú vo výpovediach, sú to lekári, ktorí majú podpísané pracovné zmluvy so svojimi nemocnicami, a preto im žiadne zmrazenie valorizácie na základe týchto zmlúv v budúcom roku nehrozí. Keď si zoberieme zubárov, tak zubári, keď ich máme vôbec ešte nejakých v nemocniciach, tak to je naozaj úzky profil. Pretože to sú tí zubári, ktorí niekedy robia veľmi náročné výkony a dostať sa do nemocnice k takémuto zubárovi, to je, samozrejme, tým pádom výkon, ktorý je plne hradený zdravotnou poisťovňou, je absolútny luxus. Takže ešte tých zopár, ktorí si neotvorili vlastné ambulancie a nepýtajú teda od ľudí poplatky za to, že im riešia zuby, tí, ktorí sú v tých nemocniciach a sú to teda tí naozaj že top odborníci, ktorí tam ešte vytrvali a robia tam tú najzložitejšiu možno čeľustnú maxilárnu stomatológiu, tak tých sa to má teda dotknúť. Ďalej farmaceuti. Tí, ktorí si neotvorili ešte zatiaľ vlastné lekárne, ale sú extrémne dôležití v nemocniciach, pretože sa podieľajú na príprave liekov, ktoré treba pripraviť priamo v nemocniciach chorým pacientom, tak tých sa má dotknúť to čiastočné zmrazenie valorizácie. Ďalej fyzioterapeutov, špecialistov alebo verejných zdravotníkov, špecialistov. To sú tí, ktorí nám zachraňovali ľudské životy počas pandémie tým, že nastavovali opatrenia a bdeli nad tým, aby jednotlivé zdravotnícke zariadenia správnym spôsobom dodržiavali pandemické opatrenia. Zdravotní laboranti špecialisti, rádiologickí technici špecialisti, dokonca zdravotní záchranári špecialisti, farmaceutickí laboranti špecialisti, logopédi, liečební pedagógovia, psychológovia, fyzici, laboratórni diagnostici. Tak toto sú vymenované profesie, sú to teda v drvivej väčšine nelekárske profesie, ktorých sa má dotknúť čiastočné zmrazenie valorizácie na ďalšie dva roky. V skutočnosti ide naozaj, dneska som sa dokonca dostal k takému zaujímavému číslu, že asi o 20 mil. eur. Tvrdošijne 20 mil. eur im nechceme dať a tým pádom (reakcia z pléna), 20 mil. je to, čo som teraz vymenoval, to je to, čo momentálne teraz beriete, áno. Podľa všetkého je to len 20 mil. eur. Samozrejme nevieme sa dostať k reálnemu číslu z vašich materiálov, lebo v jednom tvrdíte, že tam je úspora 72, v návrhu štátneho rozpočte že je to 107 a naozaj je v tom neporiadok, je v tom veľký neporiadok, ale pokiaľ si aj dáte tieto vymenované profesie na papier, zistíte, koľko ich zhruba v tom systéme je, tak zistíte, že naozaj tá suma nemôže byť vôbec nejaká veľmi vysoká. Takže v tejto situácii lekári teraz, keď teda by mali za niečo bojovať, tak určite nebojujú za svojich 62 eur, ako sa to zľahčuje, ale ak teda bojujú za platy niekoho, tak bojujú za týchto zdravotníkov, ktorých my v tom systéme potrebujeme. A ja to hovorím opakovane, pokiaľ majú platiť dohody a ja si myslím, že v právnom štáte sa také dohody ctiť majú a majú platiť, tak treba tú valorizáciu, ktorú táto vláda zmrazila najskôr o 259 mil. eur a potom postupne uberala, vrátiť do tej doby, v ktorej bola v zákone ukotvená po podpise memoranda v roku 2022. Zdravotníci, v tomto prípade lekárski odborári, nechcú nič viac, nič naviac. Oni chcú len, aby platili dohody. Oni chcú len, aby platili dohody. A samozrejme, za čo ja im tlieskam a myslím si, že všetci, ktorým na zdravotníctve záleží, by tlieskať im mali tiež, chcú, aby sa uplatňovali tie body memoranda, na ktorom sme sa dohodli, a keď teraz hovorím za politikov, tak všetci politici, všetky politické strany, ktoré v tom čase v parlamente sedeli, teda aj tie strany, ktoré momentálne teraz sú súčasťou vašej vládnej koalície, ktorá vás nominovali na pozíciu ministra. Takže ja si myslím, pán minister, že toto naozaj nie je ťažké skúsiť takýmto spôsobom dohodnúť s pánom premiérom a s pánom ministrom financií, toto nie sú veľké peniaze, najmä keď si uvedomujeme, že naozaj ten rezort obrany pána ministra Kaliňáka získal oproti minulému roku ďalších 700 mil. eur naviac. Teraz pán premiér Fico s nimi rokuje, povedzme si, jak je, že s nie úplne demokratickým režimov v Brazílii, aby nakúpili ďalšie lietadlá, ktoré v podstate nepotrebujeme. Akože máme tu kúpené od ministra Glváča Spartany, ktoré sú funkčné, a v tejto situácii, keď my tuná ideme konsolidovať a nútiť občanov tejto krajiny, aby si vážne uťahovali opasky, keď 1,1 mld. z konsolidačného balíčka stále netušíme, na čo táto vláda ide použiť, tak takéto extenzívne zbrojárske nákupy sú absolútne neadekvátne, najmä v tom, keď na tieto nákupy sa majú skladať zdravotníci zo svojej prisľúbenej valorizácie na budúci rok. Ďalej by som chcel povedať niečo o ústavnej konformite tohto zákona. Včera som čítal stanovisko slovenského odborového zväzu zdravotníckych pracovníkov, pána Szalaya, že majú aj oni vážne pochybnosti, či tento zákon je ústavne konformný. My sme si už nechali tiež poradiť viacerými právnikmi a zisťujeme, že tento zákon môže byť veľmi problematický a ja si dokonca myslím, že budeme, keď tento zákon dnes schválite, hľadať tu v pléne podporu medzi poslancami a dáme návrh na Ústavný súd, aby bol pozastavený, vzhľadom na to, že bude obmedzovať ústavné práva. O čo ide? Vy dávate tento zákon do parlamentu skôr, neskôr, ako boli podané výpovede, to znamená, lekári podávali výpovede v inom právnom stave. Tým pádom tento zákon bude siahať, pokiaľ by ste ho uplatňovali, bude na nich retroaktívny. Nemyslíme si, že je to z tohto pohľadu momentálne teraz ústavne konformné a toto je jeden zo slabých častí tohto predloženého návrhu zákona. Ďalej by som sa chcel ešte raz dostať aj k tomu memorandu. Rád som si dneska vypočul na výbore od vás, že máte pocit, že to memorandum sa podarí na 90 % plniť. Že sú tam body, ktoré budú môcť byť úspešne implementované. Úprimne naozaj nič iné si neželáme, držíme v tomto palce. Ja osobne, čo som videl, odborári len naozaj dodefinovali to, čo vy ste od nich žiadali, aby presne prakticky pomenovali, ako sa dajú jednotlivé body memoranda plniť, ktoré sa dajú ako rýchlo urobiť. Ich názor je, že tieto veci sa dajú urobiť do 31. 12. Nakoniec, však je to vaša rola, aby ste to s nimi vyjednali čo najlepšie, ja chcem povedať za nás, za náš poslanecký klub hnutia SLOVENSKO, že my v tomto za tými podmienkami stojíme, tak ako sme stáli aj v roku 2022 za memorandom, ktoré sa podpisovalo aj spolu s ostatnými kolegami tu v parlamente. Moja otázka na vás je, ako to bude s univerzitnou nemocnicou v Bratislave, teda koncovou päťkovou nemocnicou pre celé Slovensko, s národnou nemocnicou, pretože päťkové služby, alebo teda kvartérnu zdravotnú starostlivosť bude veľmi ťažké alokovať do iných inštitúcií na Slovensku a veľmi dobre vieme, že my tu nemocnicu potrebujeme. A rozhodujúci faktor, rozhodujúci faktor toho, či sa tá nemocnica vôbec podarí rozbehnúť v našej krajine, je aj čas. O tom sme veľmi dobre vedeli a preto sa aj predchádzajúce vlády, a aj ja som si to v roku 2020 uvedomil, že hoci sú určité výhrady voči Rázsochám, ktoré sú legitímne, ten časový rámec je absolútne kľúčový. Tú nemocnicu treba začať stavať čo najrýchlejšie, tak aby sme v nej mohli mať zabezpečených zdravotníkov. Z informácií, ktoré sa, ktoré sa (reakcia ministra zdravotníctva), prosím vás, pán minister, keby ste mi neskákali do reči, lebo potom mi rušíte moje myšlienkové pochody a neviem sa sústrediť na to, čo idem hovoriť, no. Takže áno... (Prerušenie vystúpenia predsedajúcim.) Gašpar, Tibor, podpredseda NR SR Pán minister, potom cez faktické, alebo sa prihláste jak navrhovateľ, aby sme vyhoveli pánovi Pročkovi. Ďakujem veľmi pekne. Krajčí, Marek, poslanec NR SR Ďakujem veľmi pekne, pán predsedajúci. Áno, tie Rázsochy bol najlepší možný projekt práve z hľadiska časového a treba jednoznačne povedať, že to, že sa už teraz mohol hľadať zhotoviteľ stavby, je nezvratný fakt. Akékoľvek obštrukcie predtým boli, mohlo sa naťahovať, mne sa to tiež nepáčilo, ja som tie mnohé veci videl, fakt je absolútny ten, že pani ministerka Dolinková ten projekt zarezala a odsunula. Vystavala vzdušné zámky v Ružinove, aby odviedla pozornosť od toho, že Rázsochy sa môžu za chvíľku postaviť a teraz už sa zdá, že ani Ružinov samozrejme nebude vôbec vhodná lokalita. Z tohto pohľad vás, pán minister, aj ja chcem poprosiť, aby sa tie Rázsochy zvážili, pretože pokiaľ sa bude táto nemocnica kdekoľvek inde stavať, ten časový harmonogram nebude taký priaznivý a reálne, reálne sa ja potom pýtam, ktorú nemocnicu v Bratislave, keď tam budete chcieť dostať personál a budete mať naozaj tisíclôžkovú nemocnicu, napríklad na východe Bratislavy, tak ktorú nemocnicu v Bratislave pôjdeme zavrieť. Pretože ináč my ju nedokážeme napakovať zdravotným personálom. O tomto veľmi dobre vie Penta, práve preto sa oni vnútorne rozhodli, že pre nich bude najlepšie, aby štát v žiadnom prípade univerzitnú svoju koncovú nemocnicu neukončil, alebo nepostavil do päť rokov, odkedy oni spustia svoju nemocnicu. Ja za tým vidím, samozrejme, toto im výrazne nahráva, že sa to znova takto ďalej odkladá, posúva a že tá nemocnica by sa mala dokončiť niekedy neskôr. Pretože oni sa potrebujú ešte personálne dosaturovať, pretože stále majú nedostatok zdravotníkov, ktoré potrebujú vo svojej nemocnici mať. Takže toto bol jeden z bodov memoranda. Neviem, jak ste sa na tomto s odborármi ďalej dohodli, ale ja vás veľmi pekne prosím, skúsme ten projekt Rázsoch oživiť a postavme tam tú koncovú nemocnicu, začnite, projekty sú hotové, začnime ju stavať čo najskôr, aby sme ju naozaj reálne niekedy mohli mať, pretože neskôr sa môže stať, že nebudeme mať ľudí, ktorí by v nej mohli pracovať. Pán minister, možno predtým ako prečítam pozmeňujúci návrh, ktorý som dával aj na zdravotníckom výbore, chcem ešte povedať, že pevne verím, pevne verím, že nájdete čo najrýchlejšie dohodu s odborármi a že toto celé rokovanie, túto tortúru, ktorú tu teraz absolvujeme, absolvujeme úplne zbytočne. Pevne verím. V každom prípade, pokiaľ by sme mali tento návrh zákona niekedy v budúcnosti v praxi použiť, bude mať nedosiahle a nezvratné škody na slovenskom zdravotníctve, nehovoriac o tom, že budú určite v ohrození ľudské životy a nehovoriac o kvalite zdravotnej starostlivosti. Ja sa pýtam, myslíte si, že keby došlo aj k tomu najhoršiemu, že tých lekárov, ktorí budú chýbať, budú vo výpovediach a budú týmto zákonom donútení cez mimoriadnu situáciu ďalej pracovať na svojich oddeleniach a pracoviskách, dokážete nahradiť aj po 120 dňoch? Ja sa naozaj obávam, že to nebude reálne a možné. A pokiaľ si niekto myslí, že sem naženiete Ukrajincov s ktovie akým pofidérnym vzdelaním, tak to ešte len bude paráda, keď tuná začnú našich pacientom ošetrovať lekári, ktorí ktovie na akých univerzitách študovali a ktovie, akým spôsobom tú zdravotnú starostlivosť vôbec dovtedy poskytovali. Určite sa nedostaňme do tohto bodu a preto vás veľmi pekne chcem poprosiť, urobte všetko preto, aby ste sa s odborármi dohodli. Jeden z bodov, ktorý ja tam jasne čítam, je aj ten, a stále tu ten pozmeňovací návrh z vašej strany nevidím, že vrátite naspäť systém valorizácie a odmeňovania zdravotníkov tak, ako to mali dohodnuté. Je to dohodnutá valorizácia na základe zvýšenia priemernej mzdy v národnom hospodárstve spred dvoch rokov. Dva roky na to čakali, teraz prichádza ten moment, že sa im to malo zosobniť do valorizácie a vy chcete časť tej valorizácie vziať. S týmto my nesúhlasíme a ja si myslím, že aj odborári budú naďalej na tejto požiadavke trvať, ako to zatiaľ stále jasne deklarujú, a preto pokiaľ by sa prijal tento náš pozmeňujúci návrh, myslím si, že mali by ste čistý stôl pre to, aby ste mohli čo najrýchlejšie dohodnúť aj ostatné veci z memoranda, pretože jeden bod budete mať odfajknutý. Keď tento bod odfajknutý nebudete mať, ja sa obávam, že sa do konca roka nedohodnete. A potom sa budem pýtať, kto bude zodpovedný za to, čo sa bude od 1. januára diať. Či vám to za tých zhruba 20 mil. stojí. Budem teraz čítať doplňujúci návrh poslanca Národnej rady Slovenskej republiky Mareka Krajčího k vládnemu návrhu zákona, ktorým sa menia a dopĺňajú niektoré zákony v súvislosti s niektorými opatreniami na zabezpečenie dostupnosti ústavnej zdravotnej starostlivosti, číslo parlamentnej tlače 637. Článok 4 dopĺňa bodom 8, ktorý znie: „8. Pri odmeňovaní niektorých zdravotníckych pracovníkov sa od 1. januára 2025 neprihliada na § 102 ax) a 102 ay)." Ďakujem, skončil som. (Potlesk.)